મને થાય છે કે થોડાક પણ સારા અને સાચા મિત્રો મેળવવા એ પણ મોટા નસીબની વાત છે. જ્યારે કોઈક સાથે સરસ હૃદયનો સંબંધ બંધાઈ જાય છે ત્યારે એમ થાય છે, આ ઋણાનુબંધ નહીં તો બીજું શું ? આ સાચું, પણ આપણે ઈચ્છીએ એટલે કંઈ સારા મિત્રો આપણને મળી જતાં નથી. દોસ્તીનું પણ એક કોમળ છોડની માફક જતન કરવું પડતું હોય છે. સારા મિત્રો મેળવવા માટે સૌથી મહત્વની વાત તો એ છે કે આપણે પોતાને જ એક સન્નિષ્ઠ મિત્ર થતાં આવડવું જોઈએ, એટલું જ નહીં પણ જે માણસ પોતાનો મિત્ર હોય તે જ અન્યનો મિત્ર થઈ શકે. મિત્રો જોઈતા હોય તો જીવનમાં એમને અગ્રતા આપવી જ જોઈએ. એમને માટે ગમે તેમ કરી તમારે સમય કાઢવો જોઈએ. કવિશ્રી સુરેશ દલાલે બહુ સરસ કહ્યું છે, ‘સતત માંજીને ઉજળા રાખવાના સંબંધ પ્રત્યે બેધ્યાન થઈ જવાથી વખત જતાં એને કાટ લાગે છે.’